XCVI.  Ad abbatem Sanctae Mariae apud Bantium.--Privilegium hujus coenobii.   (Anno 1103, Mai. 22.) [MANSI,  Concil.,  XX, 1056.]
Author: Paschalis II
Date:  [ forte cui
domui. H.] [ forte, sunt,
usibus, etc.]

PASCHALIS episcopus, servus servorum Dei, dilecto in Christo filio abbati coenobii Sanctae Mariae, quod apud Bantium situm est, ejusque successoribus regulariter promovendis in perpetuum.

Cum universis sanctae Ecclesiae filiis, et apostolicae sedis auctoritate et benevolentia debitores existamus, illis tamen locis et personis quae specialius ac familiarius Romanae sunt Ecclesiae addictae, quaeque amplioris religionis gratia eminent, propensiores nos convenit eorum tanto studio imminere. Quia igitur Beatae Mariae coenobium, cujus domini auctoritate filii legitimi praesides, Romanae et apostolicae Ecclesiae hactenus jure proprio adhaesisse noscuntur, nos pro devotione ac reverentia ejusdem Dei, Genitricisque semper virginis Mariae, ipsum sub nostrae manus protectione specialiter confovemus atque diligimus. Unde tibi tuisque successoribus ad praedictae domus regimen, auctoritatem concedimus, confirmamus, siquidem vobis coenobium ipsum et omnia quae ad illud pertinent monasterium, sive cellas cum suis pertinentiis, videlicet ecclesiam S. Salvatoris, etc. Propterea constituimus ut quaecunque hodie praefatum coenobium juste possidet, quaeque in futurum, pontificum concessione, principum liberalitate et oblatione fidelium, juste atque canonice poterit adipisci, firma tibi tuisque successoribus et illibata permaneant, eorum quidem pro quorum sustentatione ac gubernatione concessa, usibus omnimodis profutura, salvo tamen canonico episcoporum jure quod in eis habuisse noscuntur. Decernimus ergo ut nulli omnino hominum liceat idem coenobium temere perturbare, aut possessiones ad illud pertinentes invadere, vel invasas retinere, minuere, auferre, vel suis usibus applicare, vel temerariis vexationibus fatigare. Obeunte te ejusdem loci abbate, vel tuorum quolibet successorum, nullus ibi quacunque subreptionis astutia praeponatur, nisi quem fratres ejusdem coenobii, communi consensu, vel fratrum pars consilii sanioris vulgariter cum Dei timore elegerint. Electus autem ad Romanum pontificem consecrandus accedat. Chrisma, oleum sanctum, consecrationes altarium sive basilicarum, ordinationes clericorum, cellarum vestrarum fratres, a dioecesanis episcopis accipiant: si quidem catholici fuerint, et gratiam atque communionem apostolicae sedis habuerint; et si ea impendere gratis et sine pravitate voluerint. Alias liceat fratribus, a quocunque voluerint catholico episcopo eamdem consecrationem et sacramenta percipere. Ad ordinandos vero claustri monachos, tibi tuisque successoribus intra monasterium ipsum advocare concedimus, qui nostra fultus auctoritate consentiat, ne vagandi foras occasio permittatur. Super haec etiam, si infestatione aliqua praegravatus, Romanam sedem appellaveris, non liceat alicui episcoporum, nisi ante Romanum pontificem, vel ejus legatum, aliquam sub occasione judicii violentiam tibi aut successoribus tuis inferre. Vos ergo, filii dilectissimi, oportet regularis disciplinae studiis sollicitudinis ac devotionis insudare, ut quanto a saeculari tumultu liberiores eritis, tanto amplius placere Deo, totis mentis et animae viribus anheletis: ad indicium autem perceptae hujus a Romana Ecclesia libertatis, annis singulis auri unciam Lateranensi palatio persolvatis. Si qua igitur in crastinum ecclesiastica saecularisve persona hanc nostrae constitutionis paginam sciens, contra eam temere venire tentaverit, etc., ut in epist. 18. Scriptum per manus Raynerii scribae regionarii, notarii sacri palatii. Ego Paschalis catholicae Ecclesiae episcopus. Datum Laterani per manum Joannis sanctae Romanae Ecclesiae cardinalis diaconi, XI Kal. Julil, indict. I, Incarnat. Dominicae 1103, pontificatus quoque Paschalis papae anno V.

Notes: ( Hic enumerantur possessiones illius coenobii. )